Outomatiese-aanslae aan belastingbetalers – Só gaan dit werk - Jou Geld | Solidariteit WêreldJou Geld | Solidariteit Wêreld
Tuis › Artikels › Outomatiese-aanslae aan belastingbetalers – Só gaan dit werk
Die Suid-Afrikaanse Inkomstediens (SAID) begin vanaf 1 Augustus outo-assesserings doen. Dié proses is niks nuuts nie. Dis al in 2019 ingestel vir ’n beperkte aantal belastingbetalers. Vanjaar word dit net gebruik om ‘n groter aantal belastingbetalers te akkommodeer.
Hoe weet jy of jy outomaties geassesseer gaan word?
Edward Kieswetter, die kommissaris van die SAID, sê dat ‘n beduidende aantal belastingbetalers hierdie jaar kan verwag om teen einde Augustus ‘n SMS te ontvang waarin aangedui word dat die SAID hul belastingopgawes namens hulle opgestel het en dat ‘n konsep-aanslag op eFiling of SAID se mobiele toep beskikbaar is.
Die SAID verkry inligting soos jou salarisbesonderhede, hoeveel belasting jy betaal het en besonderhede van enige toelaes en aftrekkings soos pensioenfondse en mediesefondsbydraes vanaf jou werkgewer. Hulle verkry ook inligting van ondernemings, soos jou beleggingsonderneming, met besonderhede oor beleggings, rente verdien en uittree-annuïteitsbydraes. Jou mediese fonds gee ook inligting deur, soos wat jy betaal het, en enige eise wat nie deur jou mediese fonds betaal is nie.
As die SAID glo dat hulle al die inligting het wat hulle benodig, sal jou opgawe outomaties geassesseer word. Indien nie, sal jy deur die SAID aangeraai word om self ‘n belastingopgawe te voltooi.
Die proses gaan as volg werk:
Werkgewers en derdepartye moet die vereiste en korrekte data voor einde Mei 2020 aan die SAID lewer.
Die SAID gebruik dan die betrokke gegewens om belastingbetalers te identifiseer wat outomaties geëvalueer kan word.
Die SAID assesseer die belastingbetaler outomaties en stuur ‘n SMS aan die belastingbetaler met die resultate.
Belastingbetalers meld by eFiling of die SAID mobiele toep aan en aanvaar die outo-assesseringsresultate.
As daar ‘n terugbetaling is, word die terugbetaling verwerk en in ‘n geldige bankrekening inbetaal. (As die bankbesonderhede by die SAID ongeldig is, sal die terugbetaling nie gedoen kan word nie).
As belastingpligtiges nie met die uitslae van die outo-aanslag saamstem nie, kan hulle hul inkomstebelastingopgawe wysig en op 1 September 2020 weer indien.
Belastingbetalers wat nie outomaties geassesseer is nie, kan dan ook hul belastingopgawe via eFiling of die SAID mobiele toep begin indien.
Nie-voorlopige belastingbetalers en diegene wat nie die uitslag van ‘n outo-aanslag aanvaar het nie, moet tussen 1 September en 16 November indien en diegene wat gebruik maak van takfasiliteite tot 22 Oktober. Voorlopige belastingbetalers wat nie die uitkoms van ‘n outo- assessering aanvaar het nie kan indien wanneer hulle gereed is, maar nie later nie as 31 Januarie 2021.
Belastingbetalers wat outomaties geassesseer word, het twee opsies:
Aanvaar die resultate op eFiling of die SAID mobiele toep en as daar krediet is, word die terugbetaling verwerk en betaal.
Stem nie saam met die outo-assessering nie en wysig die opgawe deur die betrokke of ontbrekende inligting te verstrek om op 1 September weer in te dien.
Gedurende die inperkingsperiode het die SAID die aanlyn-omskakeling van ‘n aantal dienste (waarvoor ‘n takbesoek nodig sou wees) versnel. Dit is gedoen om die proses vir belastingbetalers te vereenvoudig en inkomste-invordering te vergemaklik gedurende hierdie uitdagende maar kritieke tyd vir die land se belastinginkomste.
Volgens Kieswetter word verwag dat hierdie veranderinge hulle diens aan belastingbetalers en belastingbetalers se ervaring met betrekking tot die indien van belastingopgawes sal verbeter. Dis egter belangrik dat belastingbetalers hul persoonlike inligting en bankbesonderhede nagaan en opdateer indien nodig. Dit alles kan op eFiling en die SAID mobiele toep gedoen word.
Belastingbetalers wat nie deur een van die SAID se digitale platforms kan indien nie, sal toegelaat word om slegs per afspraak een van sy takke te besoek.
Waarna moet jy oplet voordat jy ’n outomaties voorbereide belastingopgawe aanvaar?
Belastingpligtiges moet hulle IRP5 / IT3 (a) s en ander belastingsertifikate soos hulle mediese sertifikaat, uittree-annuïteitsfondsertifikaat en ander derdeparty-gegewens teen die inligting wat in die outomaties voorbereide belastingopgawes verstrek word, kontroleer voordat hulle die assessering aanvaar.
Dit kan ook gebeur dat addisionele inkomstes of aftrekkings onbewustelik uitgelaat word. ‘n Donasie gemaak aan ‘n kwalifiserende organisasie, indien jy dalk intussen begin handel dryf en besigheidsinkomste verdien het, tuiskantooruitgawes wat afgetrek kan word, of eise wat ’n mediese fonds nie betaal het nie, is almal voorbeelde van inkomstes en uitgawes wat dalk nie in die belastingopgawe weerspieël gaan word nie.
As jy die outo-voltooide belastingopgawe aanvaar sonder om alle aftrekkings by te voeg, kan jy belastingverligting misloop. Alternatiewelik kan jy belastingboetes in die gesig staar as die SAID later bevestig dat jy inkomste verdien het wat nie verklaar is nie.
Indien jy geensins van die SAID hoor nie
Skakel die SAID of vra jou belastingkonsultant se hulp, aangesien dit kan beteken dat die SAID moontlik nie jou kontakbesonderhede het nie. Alhoewel SAID soveel moontlik probeer outomatiseer, kan jy nie aanvaar dat jy nie ‘n opgawe hoef te voltooi indien hulle jou nie kontak nie. Jy moet dit met die SAID bevestig.
As belastingbetaler moet jy alle belastingrekords vir ten minste vyf jaar na indiening van die belastingopgawe bêre, selfs al word jy outomaties geassesseer en daar geen navrae is nie.
Foto krediet: Karolina Grabowska | Pexels